Skape se tog na Midde-Ooste (vir eers) gestuitDie NDBV sê hy gaan steeds probeer om die uitvoer van skape op hierdie manier te stuit. (Foto: NDBV) Die hooggeregshof in Grahamstad in die Oos-Kaap het in die guns van die Nasionale Dierebeskermingsvereniging (NDBV) bevind dat die uitvoer van duisende skape na die Midde-Ooste eers moet wag. Dit kom nadat Al Mawashi en Livestock Transport and Trading Company KSC (KLTT) ŉ dringende aansoek gebring het teen ŉ interdik van die hof dat hulle nie die skape mag uitvoer totdat die hofsaak tussen die betrokke partye op 16 Julie aangehoor is nie. Die tydelike interdik is op 9 Junie uitgereik. Dié 56 000 skape is bestem vir die vleismark in Koeweit en Oman. Die hofstryd tussen Al Mawashi en die NDBV oor die vervoer van duisende skape na die Midde-Ooste om daar geslag te word, duur al sedert die begin van die jaar. Die NDBV meen die skape word in onmenslike toestande aangehou en uiteindelik geslag. Die organisasie wil hê dat die vervoer van lewende skape na die Midde-Ooste verbied word en dat skape eerder in Suid-Afrika geslag word. Al Mawashi het aangevoer dat die vertraging in die vervoer van die skape aansienlike uitgawes vir sy maatskappy tot gevolg het aangesien die skape steeds gevoer moet word en sy skip nou langer in die hawe by Oos-Londen gehou moet word. Hy het ook geargumenteer dat die aantal skape wat vervoer word nou aansienlik minder is as die 70 000 wat aanvanklik vervoer sou word en dat omstandighede op die skip vanselfsprekend beter sou wees. Die NDBV hou egter vol dat die skape steeds wreed behandel word op die skip, ongeag die aantal wat vervoer word. “Ons is verheug dat die hooggeregshof by sy besluit gehou het. Dit lyk dalk na ŉ klein oorwinning vir die lewende uitvoer van diere per see, maar dit is ŉ enorme stap vir Suid-Afrika,” het Marcelle Meredith, uitvoerende hoof van die NDBV gesê. Die organisasie versoek die hof om ŉ permanente interdik teen die uitvoer van lewende diere uit te reik.